ক্ষমতায় বসেই স্বার্থসিদ্ধি করতে চীনে দরবার ইউনুসের?

ওয়েব ডেস্ক: শেখ হাসিনা প্রধানমন্ত্রী থাকাকালীন গ্রামীণ ব্যাঙ্কের কর্তা মহম্মদ ইউনুসের (Md Yunus) বিরুদ্ধে দুর্নীতির (Corruption) অভিযোগ ওঠে। তা নিয়ে মামলা হয়। গত ৫ অগাস্ট বিক্ষোভের জেরে শেখ হাসিনা সরকারের পতন হয়। তারপরে নোবেলজয়ী ইউনুসের নেতৃত্বে অন্তর্বর্তী সরকার গঠন হয়। ইউনুস সরকারের আমলে তাঁর বিরুদ্ধে মামলা আচমকাই খারিজ হয়ে যায়। এবার ক্ষমতায় বসেই স্বার্থসিদ্ধি করতে অনৈতিক কাজে নাম জড়াল ইউনুসের। অভিযোগ, ইউনুসের নামে একটি হাসপাতাল তৈরি করা হবে। এর জন্য ঢাকার (Dhaka) মিরপুরে (Mirpur) রাজধানী উন্নয়ন কর্তৃপক্ষ বা রাজউক থেকে ছয় একর জমি বরাদ্দ করা হয়েছে। অভিযোগ ক্ষমতার অপব্যবহার করে তিনি এই জমি সংগ্রহ করেছেন। ওই জমিতে নির্মাণের ছাড়পত্র পেয়েছে গ্রামীণ টেলিকম ট্রাস্ট। এই ট্রাস্টের প্রতিষ্ঠাতা মহ. ইউনুস।

সূত্রের খবর, হাসপাতালটির জন্য চীনের সঙ্গে চুক্তি করা হয়েছে। চীনের সহযোগিতা নেওয়া হবে। মিরপুরে ওই সম্পত্তিতে চীনের বিনিয়োগের জন্য দরবার করছেন ইউনুস। এটাই না কি তাঁর চীন সফরের অন্যতম কারণ। নির্বাচন ছাড়াই ক্ষমতায় বসে নিজের প্রতিষ্ঠিত সংস্থায় বিদেশি বিনিয়োগ আনার জন্য দৌড়ঝাঁপ করা কি নৈতিক? যা নিয়ে চর্চা শুরু হয়েছে বাংলাদেশ জুড়ে। এমনিতে ইউনুসের আমলে বাংলাদেশের আইন শৃঙ্খলা তলানিতে ঠেকেছে। ক্ষুব্ধ জনতা পথে নেমে বিক্ষোভ দেখিয়েছেন। এদিকে সেনার সঙ্গে ইউনুসের সমর্থক ছাত্র নেতাদের বিবাদ বাড়ছে। অনির্বাচিত সরকারের প্রধান ইউনুস। রাষ্ট্রের স্বার্থের পরিবর্তে ব্যক্তিগত স্বার্থে সিদ্ধান্ত গ্রহণের গুরুতর অভিযোগ এবার তাঁর বিরুদ্ধে। রাষ্ট্রকে ব্যবহার করে নিজের স্বার্থসিদ্ধির প্রচেষ্টা স্বচ্ছতার অভাবকে ইঙ্গিত করে। তথ্যাভিজ্ঞ মহল মনে করছে, এই ধরনের জমি বরাদ্দ ও আন্তর্জাতিক চুক্তি সম্পর্কে বিস্তারিত তদন্ত হওয়া উচিত। যাতে রাষ্ট্রের সম্পদ ব্যবহারে কোনও ধরনের অনিয়ম না ঘটে। একটি নথি থেকে জানা গিয়েছে, গত ১৮ নভেম্বর রাজধানী উন্নয়ন কর্তৃপক্ষের তরফে নির্মাণের অনুমোদন দেওয়া হয়। উল্লেখ্য, এই বিষয়ে ইুউনুসের বক্তব্য এই প্রতিবেদন লেখা পর্যন্ত পাওয়া যায়নি।