সেনা শাসনের দিকে বাংলাদেশ? ঢাকায় এগোচ্ছে পদাতিক বাহিনী

ওয়েব ডেস্ক: বাংলাদেশে (Bangladesh) ফের শাসন ক্ষমতায় অস্থিরতা। মহম্মদ ইউনুসের (Md Yunus) প্রতি ক্ষোভ বাড়ছে। বাংলাদেশের সেনার সঙ্গে ইউনুস সমর্থক ছাত্র নেতাদের শত্রুতাও বাড়ছে। শনিবার শেষ পাওয়া খবর অনুযায়ী সাভারে বাংলাদেশ সেনার নবম ডিভিশন ঢাকার দিকে এগোচ্ছে। বাংলাদেশের সেনা (Bangladesh Army) প্রধান ওয়াকার উজ জামান (Waker Uz Zaman) দেশে সেনার নিয়ন্ত্রণ বাড়াতে চাইছে। বিশেষ করে রাজধানী ঢাকার। গত কয়েক দিনে ইউনুসের সমর্থক বাংলাদেশের বৈষম্য বিরোধী ছাত্র আন্দোলনের নেতারা সেনা প্রধানকে সোশ্যাল মিডিয়ায় তুলোধনা করছিলেন। এদিনই বাংলাদেশের সেনাবাহিনীর তিন প্রধানের বৈঠক হয়। তারপরই বাংলাদেশ আর্মির ঢাকার দিকে অগ্রসর হওয়া বড় কিছু ঘটতে চলেছে বলে মনে করা হচ্ছে।

নাহিদ ইসলাম, সজীব ভুইঁয়া, হাসনাত আবদুল্লার মতো ছাত্র নেতারা সরাসরি বাংলাদেশের সেনা প্রধানের নাম করে বিষোদগার করছিলেন। নাহিদ অভিযোগ করেন, সেনা প্রধান হাসিনাকে ফেরাতে চাইছেন। নতুন নামে আওয়ামি লিগকে প্রতিষ্ঠা দিতে চাইছেন। এতে ভারতের মদত রয়েছে। গত ৫ অগাস্ট বাংলাদেশের প্রাক্তন প্রধানমন্ত্রী শেখ হাসিনাকে বিক্ষোভের জেরে ভারতে চলে আসতে হয়। তারপর সেখানে মহম্মদ ইউনুসের নেতৃত্বে অন্তর্বর্তী সরকার গঠিত হয়। সেই সরকারের আমলে বাংলাদেশে হিন্দুদের উপর নির্যাতন বাড়ে। হাসিনার দল আওয়ামি লিগের নেতাকর্মীদের ধরপাকড় চলে নির্বিচারে। আইন শৃঙ্খলার পরিস্থিতি এতটাই অবনতি হয়েছে যে সাধারণ মানুষ ঢাকার রাস্তায় বিক্ষোভে নামেন। বাংলাদেশ জামায়াতে ইসলামি সহ একাধিক কট্টরপন্থীদের সক্রিয়তা বেড়েছে। পাকিস্তানের সক্রিয়তাও বেড়েছে পদ্মাপাড়ের দেশে। কবে ফের নির্বাচন হবে তার নিশ্চয়তা না দিলেও আগামী বছরের শুরুতে নির্বাচন হতে পারে বলে আগে ইঙ্গিত দেয় ইউনুস। তবে এখন যা পরিস্থিতি তাতে তার আগে পট পরিবর্তন হতে পারে। সক্রিয় হচ্ছে আওয়ামি লিগ। এই প্রেক্ষিতে আওয়ামি লিগকে নিষিদ্ধ করতে বিক্ষোভে নেমেছে কট্টরপন্থীরা। যদিও ইউনুস জানিয়েছেন, আওয়ামি লিগকে নিষিদ্ধ করার ভাবনা নেই। তবে এই অশান্ত পরিস্থিতি সামলাতে গিয়ে আইন শৃঙ্খলার বেহাল দশা বাংলাদেশের।